E VAKARAITAKA ko Ananaiasa Derekula yabaki 61 ka nona i tutu vakavanua na matanivanua e na koro vakaturaga ko Naluwai mai na yasana o Naitasiri ni nodra tiko mai Namadua na nodra qase e a mani yaco yani e dua na kaba vakaivalu.
Na nodra laki tiko mai Namadua na neitou qase oya e na nodra sa vakalala mai na nodra koro taumada oya ko Nadanuya e na nodra sa dui lako na veiyavusa ka ra mai vakaitikotiko taumada kina, e kaya ko Derekula.
E kaya ko Derekula na vuni kena mai kabai ko Namadua oya na nodra vakasaqara tiko mai e dua na turaga levu ka ra via kila talega se o koya dina na turaga levu.
Na mataivalu i Ratu Cakobau e ra sa vakayagataka tiko na yaragi ni kai valagi oya na dakai ka ra mai tuvai valu tiko e Nakorovatu.
Na gauna sa mai vakayacori tiko kina na tuvai valu e Nakorovatu e ra a bau lewena tiko mai na mataivalu nei Ratu Cakobau na turaga ni Namata.
Ia, e matata vinaka tu na vanua o Waimaro kei Namata e rau vanua veiwekani dredre sara ka ra veitabuki ka tabu madaga ni ra veivosaki.
E vakaraitaka ko Derekula e na nodra sasaga ka kaba tiko na mataivalu nei Ratu Cakobau na koro ko Namadua ka ra sega ni rawata vakadua.
Ia, e dua na ka na nodra kidacala na mataivalu nei Ratu Cakobau ni sa vakayagataki lesu tale tiko mai vei ira na dakai vata ga ka ra vanataka tiko yani.
Na dakai e ra vakayagataka tiko oya na neitou qase e ratou a solia yani na turaga ni Namata ka ra lewena tiko yani na mataivalu nei Ratu Cakobau, e kaya e na dredre ko Derekula.
Na nodra sasaga tiko na mataivalu nei Ratu Cakobau me ra kabai Namadua, e mani suruta na vusi na sasaga oya ka ni yaco sara e na i ka walu ni gauna e ra mani sega ga ni rawati Namadua rawa na mataivalu levu qo ka ni ra soro talega kina vakawalu.
E vakaraitaka ko Derekula ni veiliutaki tiko e na i valu oya e Namadua ka kilai talega ena yaca Nasorovakawalu ni veiliutaki kina na qaqa ni valu ni kai Rara ko Dumaru.
Na turaga qo ko Dumaru e dua na turaga vakadomobula e na i valu ka ni turaga balavu levu ka kaukauwa, e kaya ko Derekula.
Na vei valu kece sara e valu kina o keimami na kai Rara e na gauna oya e nodra qaqa ni valu ko Dumaru.
E vakaraitaka ko Derekula ni nodratou qaqa ni valu qo e se kunei vinaka tu ga na mawe ni ligana mai na korovakaturaga e Lomanikoro mai Rewa.
Na gauna talega e kau mai kina na i sulu ni lotu ki Namadua (Nasorovakawalu) e sala muria ga mai na veiwekani e koto ka kau mai Rewa, ka vakadewataki mai Bau ki Navuso, mai Navuso ki Lomaivuna ka kau cake sara mai vei ira na neitou qase e Nasorovakawalu.
E matata vinaka tiko e na gauna e kabai kina ko Namadua (Nsorovakawalu) e sa lotu rawa tiko na vanua o Rara.
Na nodra tiko mai Namadua na turaga ni Rara ka ra sa qai tokitaki sobu kina nodra koro tudei me yacova mai na gauna qo oya ko Naluwai.
Na balebale ni koro ko Naluwai oya na nona mai vakasobura na marama Radini Waimaro ko Dakuwaqa ka kilai e na yaca Koyamaiwai e na vanua ko Nasobu ka mani vakasukasuka me naulu lesu ki wai ka kau mai kina na yaca ni koro ko Naluwai.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn